b'\n_START_ARTICLE_\nGuntram\n_START_SECTION_\n\xc5\xbdivljenjepis\n_START_PARAGRAPH_\nGuntram je bil tretji najstarej\xc5\xa1i in drugi pre\xc5\xbeiveli sin kralja Klotarja I. in njegove \xc5\xbeene (ali prile\xc5\xbenice) Ingunde. Po o\xc4\x8detovi smrti leta 561 je nasledil \xc4\x8detrtino Frankovskega kraljestva, ki je obsegala predvsem Burgundijo s prestolnico Orl\xc3\xa9ans._NEWLINE_Po pisanju Gregorja Tourskega se na samem za\xc4\x8detku vladavine ni razlikoval od drugih \xc4\x8dlanov svoje dru\xc5\xbeine, znane po nagnjenosti k razvratu. Za prvo \xc5\xbeeno je vzel Venerando, s katero je imel sina Gundobada. Ko jo je zaradi nove prile\xc5\xbenice Markatrude odslovil, je ukazala zastrupiti njegovega sina, zato jo je izgnal. S tretjo prile\xc5\xbenico Avsterhildo je imel dva sinova._NEWLINE_Guntar se je postopoma duhovno preobrazil in se za\xc4\x8del resno kesati za grehe iz preteklosti in se posku\xc5\xa1al odkupiti kot idealen kr\xc5\xa1\xc4\x8danski vladar, ki pomaga svojim podlo\xc5\xbenikom. O\xc4\x8ditno mu je to vsaj delno uspelo, saj ga Gregor Tourski imenuje \xc2\xbbdobri kralj Guntram\xc2\xab in trdi, da je osebno prisostvoval \xc4\x8dude\xc5\xbeem, ki jih je naredil._NEWLINE_Leta 567 mu je umrl brat Haribert I.. Pre\xc5\xbeiveli bratje so si razdelili njegovo ozemlje s sede\xc5\xbeem v Parizu. Guntram je odklonil ponudbo Haribertove vdove Tedehilde, da bi s poroko z njo dobil celo bratovo ozemlje, ker je imel tak\xc5\xa1en zakon za krvoskrunski, in jo namesto tega poslal v samostan v Arles._NEWLINE_Leta 573 se je sprl z bratom Sigibertom I. Avstrazijskim in sklenil zavezni\xc5\xa1tvo z bratom Hilperikom I. Nevstrijskim. Zveza je leta 575 razpadla in Guntram se je obrnil proti Hilperiku, tokrat v zavezni\xc5\xa1tvu z bratom Sigibertom. Sigibertu je s pomo\xc4\x8djo Guntramovega generala Mumola uspelo poraziti Hilperika._NEWLINE_Guntramu sta leta 577 umrla sinova Klotar in Klodomer, zato je za svojega naslednika izbral Sigibertovega sina Hildeberta II.. Hildebert II. se je s Hilperikovo podporo \xc5\xbee leta 583 obrnil proti svojemu stricu. Spor je za nekaj \xc4\x8dasa prekinila Hilperikova smrt leta 584, po kateri je Guntram brez uspeha posku\xc5\xa1al osvojiti Septimanijo. Naslednje leto mu je uspelo zatreti upor samozvanega Klotarjevaga sina Guundovalda in pre\xc5\xbeivel poskus atentata, ki ga je organizirala Hilperikova vdova Fredegunda. Sovra\xc5\xbenosti med preostalima dvema frankovskima kraljestvoma so se kon\xc4\x8dale s sklenitvijo Andelotskega sporazuma 28. novembra 587. Guntram je preostala leta \xc5\xbeivljenja pre\xc5\xbeivel v neuspe\xc5\xa1nih poskusih osvojitve Septimanije in malo uspe\xc5\xa1nej\xc5\xa1o pokoritvijo Bretoncev pod kraljem Varohom.\n_START_SECTION_\nNasledstvo\n_START_PARAGRAPH_\nPo smrti leta 592 ga je nasledil ne\xc4\x8dak Hildebert II..'